D. Lipšic, podpredseda vlády a minister spravodlivosti SR: (2004-09-07):
Pani poslankyňa Laššáková povedala, že je to inšpirované anglo-americkým prístupom. Musím spomenúť, že prístup Británie a USA je diametrálne odlišný v konkurznom práve, ale pre tento moment to nechám nepovšimnuté. Dnešný návrh zákona o konkurze má 70 paragrafov, tento návrh zákona má 208 paragrafov. Definuje viac vecí presnejšie, jasnejšie, aby nebola možnosť svojvoľného rozhodovania či na úrovni súdu alebo správcu. Tento návrh zákona bol najmä inšpirovaný nemeckou právnou úpravou. A pokiaľ viem, Nemecko zatiaľ nepatrí do Únie severoamerických štátov. Podobnú úpravu má Holandsko a Švédsko. Takže by som sa radšej pohyboval v rovine konkrétnych argumentov, lebo tento všeobecný sa mi zdá byť, že sa nedá ani zodpovedať, lebo v zásade nič nehovorí. Čo sa týka Obchodného vestníka, Obchodný vestník vychádza denne. Čiže tam problém s uverejňovaním nie je. Koniec koncov už aj podľa platnej úpravy mnohé veci sa doručujú dnes v konkurznom konaní prostredníctvom Obchodného vestníka, čo je aj nevyhnutné, keď v niektorých prípadoch sú stovky, tisíce, niekedy aj desaťtisíce veriteľov. Čo je dôležitý prvok tohto návrhu zákona, je transparentnosť. Platný zákon od roku 1991 bol niekoľkokrát novelizovaný. Ministerstvo spravodlivosti prednedávnom dokončilo previerku jedného z troch konkurzných súdov, Krajského súdu v Bratislave, kde na konkurznom oddelení pôsobilo 7 sudcov. Šesť z nich je disciplinárne stíhaných. Naozaj chceme zachovať platný právny stav? Áno. Platný právny stav vyhovuje, a poviem to veľmi otvorene, organizovaným skupinám, ktoré sa snažia získať majetky v obrovskej hodnote v konkurznom konaní. A tie budú robiť absolútny lobing, aby sme návrh zákona neurobili viac transparentným, aby ďalej mohli zneužívať konkurzné konanie na obohacovanie samých seba, taká je pravda. Ja nehovorím, že to je motív poslancov, ale taká je pravda, že tieto skupiny budú bojovať proti tomu, aby nový konkurzný zákon bol schválený. Musím povedať, že presun agendy konkurznej z krajských súdov na okresné súdy je schválený. A práve preto je logické, že prichádza nová právna úprava, pretože aj keby bola stará právna úprava platná, tak ju budú robiť noví sudcovia, ktorí budú potrebovať vzdelávanie, školenie. Preto je to správny okamih na prijatie novej právnej úpravy. Asi by sme lepší nevedeli nájsť. K diskusiám a analýzam. Vláda schválila pred rokom legislatívny zámer zákona o úpadku. To nie je nejaký okamžitý rozmar vlády, kam prišiel návrh paragrafového znenia. A musím povedať, že po mnohých rokovaniach, ktoré viedla pani štátna tajomníčka Žitňanská, sa dosiahol takmer konsenzus podnikateľskej verejnosti, že ide o dobrý krok, ide o dobrý návrh zákona. Jediná otvorená otázka zostala dĺžka legisvakancie. A to je vec, samozrejme, o ktorej asi, ak zákon do druhého čítania prejde, budeme ďalej diskutovať. Pani poslankyňa na záver spomenula, že Slovensko nie je pripravené na takýto návrh zákona a trochu to rezonovalo aj vo faktickej poznámke ďalšej pani poslankyne. Mne sa zdá, že tento argument má jeden problém. Kto povie, kedy je Slovensko pripravené? Kedy bude Slovensko pripravené? Podľa mňa je to tak arbitrárny argument, ktorému sa tiež nedá nijako oponovať, lebo nie je v ničom konkrétny. Ja si myslím, že Slovensko je pripravené na nový zákon, keď má platnú úpravu, v ktorej konkurzné konanie trvá 7 rokov, v ktorej výťažnosť v konkurze je 5 % a v ktorej sú konkurzy zneužívané na tunelovanie miliardových hodnôt. To pre mňa je stav, keď musíme byť pripravení na novú úpravu. Kedy inokedy? Ja sa pýtam. Ja si myslím, že tá vhodná úprava je práve teraz, že ide o odborne kvalitný návrh zákona. Bol by som nerád, keby sa z neho stal predmet politickej polemiky, lebo konkurzné právo by malo byť najmä o rovine odbornej, nie o rovine politickej, a preto by som vás chcel požiadať o schválenie návrhu zákona a jeho posunutie do druhého čítania. Ďakujem, pán predsedajúci.